தமிழினத்தைப் பிடித்தாட்டுகிற அடுத்தப் பெரிய போதை திரைப் பைத்தியம். வெள்ளித் திரை, சின்னத் திரை, கணினித் திரை, கைப்பேசித் திரை நான்குமே நம் மக்களைப் பிடித்தாட்டிக் கொண்டிருக்கின்றன. பெருந்தலைவர் காமராசரின் அரசியலுக்குப் பிறகு, சினிமாவின் ஆதிக்கம் தமிழக அரசியலில் நுழைந்து, பரந்து விரிந்தது. தி.மு.க.வின் பல தலைவர்கள் அறிஞர் அண்ணா, கலைஞர் கருணாநிதி, முரசொலி மாறன், ஏ.வி.பி. ஆசைத்தம்பி, நாஞ்சில் மனோகரன், எம்.ஜி.ஆர். என பலர் வெள்ளித் திரைப் பின்னணி கொண்டவர்கள். இவர்கள் திரைக்கதை வசனம் எழுதினார்கள், இயக்கினார்கள், நடித்தார்கள், சினிமாவின் துணையோடுதான் அரசியலையே நடத்தினார்கள். எம்.ஜி.ஆர்.—சிவாஜி காலம் போய்விட்டாலும், ஜெயலலிதா, விஜயகாந்த் போன்ற இன்றைய முக்கியத் தலைவர்கள் கூட சினிமா பின்னணி உள்ளவர்களாகவே இருக்கின்றனர். ரஜினி-கமல் காலம் வந்த பிறகும், இன்னும் ஏராளமானோர் நடிக்கவந்த பிறகும், தமிழக அரசியல் சினிமாகாரர்கள் கையில்தான் சிக்கிக் கிடக்கிறது. வேறு எந்த மாநிலத்திலும் இல்லாத அளவு சினிமாக்காரர்களின் தாக்கம் இங்கே அதிகமாக இருப்பதற்கு காரணம் நமது மக்களின் கல்வியறிவின்மை, கள்ளம் கபடமின்மை, அசல் எது--போலி எது எனப் பிரித்தறிய இயலாமை, யதார்த்தத்தை எதிர்கொள்ள முடியாமை உள்ளிட்ட பல காரணங்களைச் சொல்லலாம்.